**HALMASHAURI YAADHIMISHA SIKU YA UKIMWI DUNIANI**

**Na, Milka Kaswamila; Bukoba DC**

Halmashauri ya Wilaya Bukoba kwa kushirikiana na wadau mbalimbali, leo, tarehe 01.12.2022 imeungana na dunia kuadhimisha Siku ya Ukimwi Duniani yenye kauli mbiu isemayo Imarisha Usawa.

Naye Makamu Mwenyekiti wa Halmashauri hiyo, ambaye ndiye alikuwa mgeni rasmi katika maadhimisho hayo, Mheshimiwa Privatus Mwoleka, alizindua zoezi la upimaji VVU kwa hiari na akaitaka jamii kufanya juhudi za dhati kupambana na janga la UKIMWI na kuepuka maambukizi mapya ya VVU.

“Takwimu zinaonesha kwamba kwa sasa, hali ya maambukizi ya VVU ndani ya Halmashauri yetu ni asilimia 6.6. Hii inamaanisha kwamba ugonjwa bado upo hivyo basi kama jamii, tufanye juhudi zaidi kupambana na maambukizi mapya ya ugonjwa huu” alieleza Mheshimiwa Mwoleka.

Aidha, Mheshimiwa Mwoleka amezitaka kamati za vitongoji na vijiji, za kudhibiti UKIMWI, kuhakikisha wanaendelea kuweka mikakati ya kupunguza maambukizi mapya ya ugonjwa huo hatari huku haki za wanawake na watoto nazo zikizingatiwa ili kuleta usawa ndani ya jamii zetu.

Nao wanafunzi wa shule ya sekondari Nyakato katika kuchagiza maadhimisho hayo ya siku ya UKIMWI Duniani, waliimba nyimbo, wakaghani mashairi na kufanya maigizo, yote yakiwa yamebeba jumbe zenye kuelimisha kuhusu matendo hatarishi yanayoweza kuchangia kuenea kwa maambukizi ya VVU na madhara yanayotokana na UKIMWI.

**MWISHO.**